सरकारले लामो समयपछि नेपाल वायु सेवा निगमको पुनः संरचनाको प्रक्रिया औपचारिक रुपमा अघि बढाउने भएको छ ।
विश्व बैंक अन्तर्गतको अन्तर्राष्टिय वित्त निगम (आईएफसी)को सहयोगमा निगमको पुनः संरचनाको प्रक्रिया अगाडि बढाउन लागिएको पर्यटन सचिव माधव घिमिरेले जानकारी दिए ।
‘आईएफसीले निगमको पुनःसंरचनाका लागि सरकारलाई प्रस्ताव दिइसकेको छ । त्यो प्रस्ताव मन्त्रिपरिषद्मा लगेर पुनःसंरचनाको काम अघि बढाइनेछ ।’ घिमिरेले अभियानसँग भने । आईएफसीको प्रस्तावमा ग्लोबल टेन्डरबाट निजी क्षेत्रलाई व्यवस्थापनमा संलग्न गराई निगमको पुनःसंरचना गर्ने उल्लेख छ । यसमा लाग्ने सम्भाव्य लागतमा आईएफसीले योगदान गर्ने प्रस्तावमा उल्लेख भएको सचिव घिमिरेले बताए ।
आईएफसीले निगममा अन्तर्राष्ट्रिय अनुभव भएका वायु सेवा विज्ञहरुको संलग्नतामा निगम पुनःसंरचनाको प्रस्ताव तयार पारेको हो ।